section_heading: Dokumentiranje zatečenog stanja
paragraph_text: Sustavno i kvalitetno vođena dokumentacija se danas podrazumijeva kao bitan preduvjet kvalitetno provedenog konzervatorsko restauratorskog tretmana, a uključuje kako dokumentiranje stanja predmeta prije, tijekom i nakon zahvata, tako i obavezno navođenje svih materijala i postupaka korištenih pri radu, kao i rezultate eventualnih znanstvenih ispitivanja provedenih na predmetu. Sastavni dio dokumentacije mora biti i preporuka za daljnje čuvanje predmeta.U slučaju arheoloških predmeta poželjno je da dio dokumentacije budu i napomene vezane uz dubinu,sastav i osobine tla u kojem je predmet nađen,odnosno kod slatkovodnih ili morskih nalaza napomene o dubini vode,smjeru vodenih struja,te prisutnosti makro i mikroskopskih organizama.